APROBACIÓN DEFINITIVA REGULAMENTO INTERNO DA ESCOLA INFANTIL
ADMINISTRACIÓN LOCAL — Municipal — Ponteareas (Ordenanzas e Regulamentos, 26/02/2019)

Con data do 18 de decembro do 2018, o Pleno da Corporación Municipal do Concello de Ponteareas aprobou con carácter inicial o “ANEXO AO AREGULAMENTO INTERNO DA ESCOLA INFANTIL DO CONCELLO DE PONTEAREAS. CRITERIOS PARA O USO DO COMEDOR POR PARTE DO PERSOAL MUNICIPAL”, sendo publicada esta aprobación inicial no Boletín Oficial da Provincia de Pontevedra o día 2 de xaneiro do 2019 (Núm.1), abrindo un prazo de 30 días para que calquera interesado puidera examinalo e formular as reclamacións ou alegacións que estimaran pertinentes. Transcorrido o prazo de 30 días de exposición pública sen que fose formulada ningunha reclamación ou alegación, de acordo co artigo 49 da Lei 7/1985, de Bases do Réxime Local, enténdese aprobado con carácter definitivo o texto, que se expón integramente deseguido: A Lei Orgánica de Educación (LOE) no seu art.120.1, sinala “Os centros disporán de autonomía, pedagóxica, de organización e de xestión no marco da lexislación vixente e nos termos recollidos nesta lei e nas normas que a desenvolven”. Así mesmo, o Decreto 132/2013, do 1 de agosto da Consellería de cultura, educación e ordenación universitaria, sinala “. configura o comedor escolar como un recurso educativo de carácter complementario, compensatorio e social.” e noutro apartado “. o comedor escolar nestes intres vai máis alá, xa que alcanza novas virtualidades, derivadas da súa condición de importante instrumento para a conciliación da vida laboral e familiar”. Os presentes criterios teñen por obxecto o uso do comedor da Escola Infantil do Concello de Ponteareas por parte do seu persoal destinado neste centro. Primeiro.— Enténdese como servizos de comedor para os empregados da Escola infantil do Concello de Ponteareas os de xantar, con comida elaborada na propia escola infantil, nos períodos de tempo da comida do medio día. Segundo.— Poderán gozar deste servizo de comedor, en calidade de usuario, todo o persoal asignado á escola infantil municipal, nos días de desempeño efectivo do seu traballo e que a súa xornada laboral, ou quenda de traballo, non comece ou remate nun intervalo de hora e media, anterior ou posterior, ao tempo de xantar. O persoal da escola infantil non terá que aboar ao concello cantidade algunha por gozar deste servizo de comedor, sen prexuízo da obriga do concello de incrementar as bases de cotización á Seguridade Social do persoal ao ter este servizo de comedor a condición de salario en especie. Terceiro.— O menú será único para todos traballadores usuarios do comedor da escola, sen excepcións, e será o mesmo que se estableza diariamente con carácter xeral para o alumnado da escola infantil. Cuarto.— Segundo necesidades de atención do alumnado, o intervalo de uso do servizo de comedor escolar por parte do persoal non deberá coincidir co destinado para o xantar do alumnado. É potestade da Dirección da escola infantil establecer o horario e as quendas para o goce deste servizo por parte do persoal, así como establecer a colaboración do persoal beneficiario na entrega e retirada dos alimentos e menaxe para o seu uso, se así o considera necesario. Quinto.— O persoal que desexe utilizar o servizo de comedor deberá comunicalo alomenos no día hábil anterior, polo medio que estableza a Dirección do centro. Sexto.— Como xa se manifestou, o uso do servizo do comedor da escola infantil con comida elaborada na propia escola terá a consideración de retribución en especie, debendo respectar, polo tanto, a lexislación laboral e fiscal que corresponda en cada caso. A estes efectos, establécese como prezo do servizo o que estea vixente na “Ordenanza reguladora do prezo público da Escola infantil” de Ponteareas para os casos de nenos e nenas que non utilicen habitualmente o servizo de comedor e que, excepcionalmente e por motivos xustificados, desexen utilizalo algún día solto para xantar. Sétimo.— A escola infantil disporá dun espazo ao servizo do persoal, axeitadamente equipado para que calquera traballador/a asignado/a á escola infantil poda utilizalo no tempo de xantar ou de descanso, se así o desexa, para xantar no centro con comida elaborada fora da escola infantil.